ซีอีโอชินคอร์ปคว้ารางวัล SET Awards
สมประสงค์ บุญยะชัย จากชิน คอร์ปอเรชั่น และนพดล ตัณศลารักษ์ จากมาสเตอร์ แอด คว้ารางวัลผู้บริหารสูงสุดยอดเยี่ยม SET Awards ประจำปี 2555
22 พ.ย. 2555

สมประสงค์ บุญยะชัย จากชิน คอร์ปอเรชั่น และนพดล ตัณศลารักษ์ จากมาสเตอร์ แอด คว้ารางวัลผู้บริหารสูงสุดยอดเยี่ยม SET Awards ประจำปี 2555 
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า รางวัล SET Awards ในปีนี้มีผู้บริหารสูงสุดของบริษัทจดทะเบียนทั้งจากตลาดหลักทรัพย์แห่งประเทศไทย และตลาดหลักทรัพย์ เอ็ม เอ ไอ ได้รับรางวัล Best CEO Awards ประจำปี 2555 ได้แก่ นายสมประสงค์  บุญยะชัย ประธานกรรมการบริหาร บริษัทชิน คอร์ปอเรชั่น (INTUCH) และนายนพดล ตัณศลารักษ์ ประธานเจ้าหน้าที่บริหาร บริษัทมาสเตอร์ แอด (MACO) ซึ่งทั้งสองคนนับเป็นผู้บริหารที่มีความเป็นเลิศของแต่ละตลาดในปีนี้ โดยมีความโดดเด่นทั้งในด้านความเป็นผู้นำที่นำพาองค์กรสู่การเติบโตและแข็งแกร่ง การยึดหลักการกำกับดูแลกิจการที่ดี การมีวิสัยทัศน์และความสามารถในเชิงกลยุทธ์ การทำประโยชน์ต่อธุรกิจและสังคม ตลอดจนการให้ความสำคัญแก่ผู้ลงทุน
นอกจากการประกาศผลรางวัล SET Awards ในสาขาต่างๆ แล้ว ยังมีรางวัล SET Award of Honor หรือรางวัลเกียรติยศแห่งความสำเร็จ ซึ่งเป็นรางวัลที่มอบให้แก่ผู้ที่สามารถรักษาความโดดเด่นในด้านต่างๆ อย่างต่อเนื่องตั้งแต่ 3 ปีขึ้นไป โดย 11 รางวัลในปีนี้ มาจาก 4 ประเภทรางวัล คือ รางวัลด้านการรายงานบรรษัทภิบาล รางวัลด้านความรับผิดชอบต่อสังคม รางวัลด้านนักลงทุนสัมพันธ์ และรางวัลด้านการให้บริการหลักทรัพย์แก่นักลงทุนสถาบัน
“เป็นที่น่ายินดีว่า ในปีนี้ มีรางวัล SET Award of Honor ถึง 11 รางวัล เป็นจำนวนสูงที่สุดตั้งแต่มีการมอบรางวัลประเภทนี้ในปี 2553 ซึ่งแสดงให้เห็นว่าบริษัทจดทะเบียนไทยพัฒนาอย่างจริงจังต่อเนื่อง เพื่อรักษาความเป็นหนึ่งในด้านต่างๆ และให้คงความสามารถในการแข่งขันในระดับสากล ซึ่งในจำนวนนี้ มีบริษัทที่มีความเป็นเลิศอย่างต่อเนื่องถึง 5 ปี  ในด้านการรายงานบรรษัทภิบาล ได้แก่ บริษัทบางจากปิโตรเลียม และธนาคารกสิกรไทย และ อีก 2 บริษัท ที่มีความเป็นเลิศอย่างต่อเนื่องถึง 5 ปี ในด้านความรับผิดชอบต่อสังคม ได้แก่ บริษัทบางจากปิโตรเลียม และบริษัทปูนซิเมนต์ไทย” นายจรัมพรกล่าว
นายสันติ  วิริยะรังสฤษฎ์  ประธานบรรณาธิการ วารสารการเงินธนาคาร กล่าวว่า รางวัล SET Awards ได้ดำเนินการมาอย่างต่อเนื่องถึง 9 ปี และจะครบ 1 ทศวรรษในปีหน้า ถือเป็นรางวัลที่มีมาตรฐานสูงเป็นที่ยอมรับ โดยผู้ที่ได้รับรางวัล SET Awards ในปีนี้ยังคงมีมาตรฐานคะแนนที่สูงขึ้นทั้งในเชิงปริมาณและเชิงคุณภาพ แม้ว่าภาคธุรกิจและตลาดทุนไทยประสบกับวิกฤตการณ์สำคัญทั้งจากในและต่างประเทศ สะท้อนให้เห็นอย่างชัดเจนถึงศักยภาพทางธุรกิจที่แข็งแกร่งและความสามารถในการปรับตัวรับความผันผวนได้อย่างดี